钦定古今图书集成/明伦汇编/官常典/第323卷 > 黄克缵
## 钦定古今图书集成/明伦汇编/官常典/第323卷 > 黄克缵

按《明外史》本传：“克缵字绍夫，晋江人。万历八年进士。
除寿州知州，入为刑部员外郎，累官山东左布政使。
二十九年，就迁右副都御史，巡抚其地。是时矿税病
民，诏已停复寝。克缵抗疏极谏。日本之陷朝鲜也，山
东守臣议增兵，令六郡民输饷至四十五万有奇。及
兵罢饷减，犹岁征二十六万，民不能堪，克缵大为裁”
汰。济宁、金乡十五州县灾，克缵请折漕粟石五钱，民
大称便。河决苏家庄，全河北徙。济宁及鱼台、单二县，
没民田无算，岁赋十万无所出。克缵曲为计画，别以
他财赋补之，公私并济。税使陈增贪虐，其爪牙，杀人
劫财、污妇女，克缵极陈其罪。临清税使马堂岁征课
十六万，而进奉内廷不及其半。克缵“请尽征干没者，
用佐河工。”已，因旱灾，请免额外税银十万。疏多不报。
是时岁比不登，税使又所在朘削，克缵力为调剂，与
民裁阔狭，蠲烦苛，惠政甚著。屡以平盗功，加至兵部
尚书。四十年诏以故官参赞南京机务。时朋党角立，
为御史李若星、魏云中所劾。克缵遂还家候命。居三
年始履任。四十四年冬，隆德殿灾，上疏曰：“自乾清宫
灾而宸居非旧，皇极殿灾而视朝无所。陛下宜深加
省咎，痛自刻责。乃税使四出，尽括天下金钱归内帑，
百姓卖妻鬻子以偿者几二十年，欲俟大工成而后
罢，工毕当以何时采木运木，一木费二三千金。一入
京师，任其朽腐，或致中窃天下库藏，民间膏血，岂能
供此役也？而关陕、吴越津潞间，皆有织使敛丝民间，
凡陌上有丝，机中有妇，无获免者。此物积之深宫犹
尘土，取之小民如血肉，曷若减免之以苏民力哉！”至
九边士卒，枵腹乘阵，月粮逋负，动至数百万。《边臣告
急疏》十馀至，始出圣母所积二十万金，其馀仍责之
大农，不知大农之匮也。自金花银增至二“十万，而太
仓之积罄矣。今独不可以取之户部者，还为户部用
耶？”亲王婚礼珍宝数十万金，强半为制造者干没。以
天性至亲，资中涓以牟利，何计之不审也？委任辅臣，
贵实用其言，毋务以虚词縻之。优礼大臣，宜深加体
恤，何苦以兼官劳之？逐臣去国，不闻赐环之期；循吏
留都，杳无拜官之日。忠于社稷者辱之以系狱，劳于
封疆者罪之以快仇，章疏半阁，台省几空，天意安得
不震怒，灾变安得不频仍哉！异时三辅近地，至“父食
其子，妻食其夫。”此足以示警矣，而其相杀相食之状，
陛下未及见也。中州、淮甸，飞蝗蔽天，至于“田无遗粟，
野无青草。”此足以示警矣，而其残物害民之状，陛下
未及睹也。“惟宫殿肘腋之近，夜半火光烛天，使陛下
见之心惊胆悸。顾旬日以来，未见发号行事有以大
慰人心者。祖宗二百馀年巩固之家室，而轻视之，曾
不如数百万金钱可爱，亦甚失轻重矣。愿陛下大悔
前愆，一更旧辙，收罗人材，以济时艰，罢税停织，与民
休息；大涣居积，以安边疆；修储教，行婚礼，以燕翼子
孙，下章疏，听人言，以宣畅人情。庶几人心悦，天意得，
而灾变可弭也。”不报。四十七年召理京营戎政，改刑
部尚书，预受两朝顾命。李选侍将移宫，其内侍王永
福、姚进忠等八人坐盗乾清宫珠宝，下吏。克缵拟二
人辟，馀俱末减。帝不从，命辟六人，馀遣戍。克缵言：“臣，
法官也。以法辟人，必使罪皆丽”法而后可。今姜昇、郑
隐山、刘尚礼不持一物，刘逊拾地上珠，还之选侍，而
与永福、进忠同戮，轻重失伦。若曰“选侍事圣母不恭，
遇陛下失体，其下人不可轻恕，则愿陛下为先帝优
容。”盖父母之恩犹天地，履后土则思母德，戴皇天则
思父恩，仁人孝子之用心，固当如是。况先帝命封选
侍为忠妃，其箧“中之物，安知非先朝所赐？以是而重
下人之罪，恐先帝之灵必有愀然不乐者，臣故愿陛
下深思之也。”当是时，诸珰罪重，谋脱无自计，惟请帝
厚待选侍，则狱情自缓。于是流言四布，谓帝薄待先
朝妃嫔，而克缵首入其言。疏入，帝不悦，责克缵偏听
命如前旨。已，杨涟陈移宫始末。帝即宣谕廷臣，备述
选侍凌虐圣母状，且曰：“大小臣工，惟私李党，责备朕
躬。”克缵皇恐，上言：“《礼》，父母并尊。事有出于念母之诚，
迹或涉于彰父之过。必委曲周全，浑然无迹，斯为大
孝。若谓党庇李氏，责备圣躬，臣万死不敢出。”帝报曰：
“今内外本无事，因盗犯而多事。卿非党李氏之人，但
逞词偏执，不顾君父者，信有之。”于是御史焦源溥力
驳其持论之谬，末言：“群竖持赀百万，借安选侍为名，
妄希脱罪。”克缵堕其术而不觉。克缵奏辨，因乞罢，略
言：“源溥谓在神宗时为元子者为忠，为福藩者非忠。
臣敢广之曰：神宗既保护先帝，授以大位，则为神考
而全其贵妃，富贵其爱子者，尤忠之大也。”又谓：“在先
帝时，为二后者为忠，为选侍者非忠臣，亦广之曰：‘圣
母既正名定位，则光昭刑于之令德。勿虚传宫帏之
忿争，尤忠之大也。若如源溥言，必先帝不得正其始，
圣母不得正其终，方可议斯狱耳’。”疏入，帝怒甚，责以
轻肆无忌，不谙忠孝。克缵皇恐引罪。内阁刘一燝等

舛谬。克缵不服。言曩不举李三才，故为诸人所恶。源
溥复劾克缵借三才以倾言官。克缵奏辨，再乞休。帝
不问。天启元年冬，加太子太保。明年复以兵部尚书
协理戎政。廷臣议红丸，克缵述进药始末，力为方从
哲辨。给事中薛文周诋其“灭伦常昵私，交昧大义。”克
缵愤，援《春秋》不书隐公、闵公之弑，力诋文周，且言选
侍无殴圣母事。给事中沈惟炳助文周，复劾克缵。先
是，帝宣谕百官，明言选侍殴崩圣母。及是，惟炳疏上，
得旨：“选侍向有触忤，朕一时传谕，不无过激。追念皇
考，岂能恝然？”于是外议纷纭，咸指前此上谕悉出王
安矫托，而诸请安选侍者，益得藉以为词。盖是时王
安已死，魏忠贤方窃柄，故前后谕旨抵牾如此。克缵
历官中外清彊，有执持议与争“三案”者异，攻击纷起。
自是群小排东林，创《要典》，率推克缵为首功。时东林
方盛，克缵雅不与合。其年秋，屡疏移疾。诏加太子太
傅，乘传归。四年十二月，魏忠贤尽逐东林，召克缵为
工部尚书。视事数月，与忠贤忤，复引疾归。《三殿》成，加
太子太师。崇祯元年起南京吏部尚书，不就。卒于家。